»Det danske sundhedsvæsen er nu så hærget af besparelser, at jeg bliver nødt til at råbe op. Det er første gang i mine 35 år som forsker og læge, at jeg gør det, så det er altså ikke, fordi jeg er et brokkehoved eller pivedyr. Men det er alvor nu. Vi har krydset en rød linje, og jeg kan ikke holde min mund længere. Hvis det danske sundhedsvæsen var en patient, ville den blive kørt direkte på intensiv«.

Opråbet kommer fra overlæge og klinikchef for 250 ansatte på Rigshospitalet Liselotte Højgaard, der også er professor ved Københavns Universitet, formand for Danmarks Grundforskningsfond og medlem af bestyrelsen for det svenske medicinske universitet Karolinska Instituttet. I en ny debatbog, ’Hvordan får vi verdens bedste sundhedsvæsen?’, der udkom i torsdags, stiller den 60-årige klinikchef en dyster diagnose for det danske sygehusvæsen og revser politikerne for at løbe fra ansvaret.

Du kalder det danske sundhedsvæsen for »dysfunktionelt« og omtaler det i bogen med ord som »perverteret« og »defekt«. Hvad er det, du oplever?